[Stqarrija għall-istampa aġġornata fl-24 ta' Marzu 2021 biex tinkludi link għat-test wara l-approvazzjoni mill-Coreper] Illum, in-negozjaturi mill-Kunsill u l-Parlament Ewropew laħqu qbil proviżorju dwar it-tieni edizzjoni tal-programm emblematiku tal-UE l- Faċilità Nikkollegaw l-Ewropa (FNE) . Il-FNE 2.0 ser tkompli tiffinanzja proġetti ewlenin fl-oqsma tat-trasport, dak diġitali u tal-enerġija . Dan il-programm ser jibqa' għaddej mill- 2021 sal-2027 , b'baġit globali sinifikanti ta' €33.71 biljun (fi prezzijiet attwali). Ninsabu kuntenti ħafna bil-ftehim proviżorju li ntlaħaq illum, peress li huwa kompletament konformi mal-konklużjonijiet tal-Kunsill Ewropew ta' Lulju tas-sena li għaddiet. Bil-ftehim milħuq illum mal-Parlament Ewropew jistgħu jitniedu l-ewwel sejħiet tal-Faċilità Nikkollegaw l-Ewropa qabel il-waqfa tas-sajf. Bis-saħħa ta' dan il-programm, għandna konnessjonijiet tat-trasport u networks tal-enerġija aħjar, kif ukoll servizzi diġitali u konnettività aħjar fl-Ewropa. U dan il-finanzjament sostanzjali għandu jkompli u ser ikompli. Huwa speċjalment importanti biex jingħelbu l-isfidi relatati mal-COVID-19 u biex jiġi indirizzat it-tibdil fil-klima. Pedro Nuno Santos, Ministru għall-Infrastruttura u d-Djar tal-Portugall, President tal-Kunsill Il- baġits għal kull settur ser ikunu (fi prezzijiet attwali): trasport: €25.81 biljun (inkluż €11.29 biljun għall-pajjiżi ta' koeżjoni) enerġija: €5.84 biljun diġitali: €2.06 biljun Fil-qasam tat- trasport , il-FNE 2.0 ser tippromwovi networks interkonnessi u multimodali għall-iżvilupp u l-modernizzazzjoni tal-infrastruttura tal-ferroviji, tat-toroq, tal-passaġġi fuq l-ilma interni u tal-baħar, kif ukoll mobilità sikura u sigura. Ser tingħata prijorità għal aktar żvilupp tan-networks trans-Ewropej tat-trasport (TEN-T), b'enfasi fuq konnessjonijiet nieqsa u proġetti transfruntiera b'valur miżjud tal-UE. €1.56 biljun mill-baġit tat-trasport ser jiffinanzjaw proġetti ferrovjarji ewlenin bejn il-pajjiżi ta' koeżjoni. Il-FNE 2.0 ser tiżgura wkoll li meta l-infrastruttura tkun adattata biex tittejjeb il- mobilità militari fl-Unjoni, tkun kompatibbli ma' użu doppju, u b'hekk jiġu ssodisfati kemm il-ħtiġijiet ċivili kif ukoll dawk militari. Il-mobilità militari ser ikollha baġit separat fi ħdan il-pakkett tat-trasport, ta' €1.69 biljun. Fis-settur tal- enerġija , l-għan tal-programm hu li jagħti kontribut għal aktar integrazzjoni tas-suq Ewropew tal-enerġija, billi jtejjeb l-interoperabbiltà tan-networks tal-enerġija minn naħa għal oħra tal-fruntieri u minn settur għal ieħor, jiffaċilita d-dekarbonizzazzjoni, u jiżgura s-sigurtà tal-provvista. Ser ikun disponibbli wkoll finanzjament għal proġetti transkonfinali fil-qasam tal-ġenerazzjoni tal-enerġija rinnovabbli. Meta jkunu qed jiġu definiti l-kriterji għall-għoti, ser jitqiesu l-konsistenza mal-pjanijiet tal-UE u dawk nazzjonali tal-enerġija u tal-klima, inkluż il-prinċipju "l-effiċjenza enerġetika tiġi l-ewwel". Fil-qasam tal-konnettività diġitali , il-programm twessa' biex jirrifletti l-fatt li t-trasformazzjoni diġitali tal-ekonomija u s-soċjetà kollha kemm hi tiddependi minn aċċess universali għal networks ta' kapaċità għolja u għolja ħafna li jkunu affidabbli u bi prezz li jintlaħaq. Il-konnettività diġitali hija wkoll fattur deċiżiv biex jitnaqqsu distakki ekonomiċi, soċjali u territorjali. Biex jikkwalifika għall-appoġġ mill-FNE 2.0, proġett ser ikun jeħtieġ jikkontribwixxi għas-suq uniku diġitali u għall-miri tal-konnettività tal-UE. Ser tingħata prijorità lil proġetti li jiġġeneraw żona akbar ta' kopertura, inkluż għall-familji. Il-FNE 2.0 jenfasizza sinerġiji bejn is-setturi tat-trasport, tal-enerġija u dak diġitali, biex tissaħħaħ l-effettività tal-azzjoni tal-UE u jitnaqqsu kemm jista' jkun l-ispejjeż tal-implimentazzjoni. Ser tippromwovi ħidma transsettorjali f'oqsma bħall-mobilità konnessa u awtomatizzata u l-fjuwils alternattivi. Il-programm għandu l-għan ukoll li jintegra l-azzjoni klimatika , filwaqt li jqis l-impenji ta' dekarbonizzazzjoni fit-tul tal-UE bħall-Ftehim ta' Pariġi. Il-passi li jmiss Il-qbil proviżorju li ntlaħaq illum huwa soġġett għall-approvazzjoni mill-Kunsill . Issa ser jitressaq quddiem il-Kumitat tar-Rappreżentanti Permanenti tal-Kunsill (Coreper) għall-approvazzjoni. Ladarba jiġi adottat kemm mill-Kunsill kif ukoll mill-Parlament Ewropew, ir-regolament dwar il-FNE ser jidħol fis-seħħ fil-jum wara l-pubblikazzjoni tiegħu fil-Ġurnal Uffiċjali tal-UE. Ser japplika b'mod retroattiv mill-1 ta' Jannar 2021. Abbozz ta' regolament li jistabbilixxi l-Faċilità Nikkollegaw l-Ewropa u li jħassar ir-Regolamenti 1316/2013 u 283/2014 - test soġġett għal reviżjoni (link miżjud fl-24 ta' Marzu 2021) Abbozz ta' dikjarazzjoni konġunta mill-Kunsill tal-UE u l-Kummissjoni Ewropea dwar l-implimentazzjoni tal-Faċilità Nikkollegaw l-Ewropa 2021-2027 (link miżjud fl-24 ta' Marzu 2021) Baġit fit-tul tal-UE 2021-2027 (informazzjoni ġenerali) Faċilità Nikkollegaw l-Ewropa (Kummissjoni Ewropea)